## La Generalitat obri el procés de renovació del transport gratuït per a jóvens fins al 31 de gener

*** Les persones que disposen d’estos abonaments no han de realitzar cap tràmit per a obtindre estos beneficis
* Si no es disposa d’este abonament es pot sol·licitar a través de les pàgines web de l’Autoritat de Transport Metropolità de València, Metrovalencia i TRAM d’Alacant, en l’apartat de cita prèvia**

La Conselleria de Medi Ambient, Infraestructures i Territori ha prorrogat fins al 31 de gener de 2025 la validesa de l’Abonament Jove Temporal Gratuït.

Este títol està dirigit a jóvens menors de 31 anys i es pot utilitzar en tots els servicis de transport de la Generalitat.

Les persones titulars d’estos abonaments no necessiten realitzar cap tràmit per a obtindre estos beneficis durant el mes de pròrroga que ha aprovat la Generalitat.

A més, les persones que complisquen el requisit d’edat -menors de 31 anys- i no disposen d’este abonament, poden sol·licitar-lo a través de la pàgina web de l’Autoritat de Transport Metropolità de València, Metrovalencia i TRAM d’Alacant, en l’apartat de cita prèvia.

**Targetes emeses**

Actualment hi ha 471.000 targetes emeses d’esta classe a la Comunitat Valenciana (390.000 a València, 60.000 a Alacant i 21.000 a Castelló). Els seus titulars han fet durant l’any passat 63 milions de viatges en transport públic en l’àrea metropolitana de València, xifra que s’espera que enguany experimente un increment del 24 %, i que arribe als 78 milions.

La pròrroga de la validesa d’estes targetes, durant un mes, permetrà coordinar l’estratègia tarifària de la Generalitat amb el marc d’ajudes al transport del Ministeri d’Infraestructures i Mobilitat Sostenible.

Fecha: 26/12/2024